Der er gratis adgang, når det nye stadion i Hjørring i dag bliver indviet i topkampen mellem Vendsyssel FF og Lyngby.

Der er lagt i ovnen til en stor fodbolddag i Hjørring, når det spritnye stadion, Bredbånd Nord Arena i dag indvies. Det sker, når Vendsyssel FF klokken 15.00 tager i mod Lyngby i topkampen i første division, hvor der vil være gratis entre for alle. Byggeriet på Bredbånd Nord Arena har stået på længe, og her er der lagt vægt på, at det skal være et moderne og tidssvarende stadion. I en pressemeddelelse bliver Bredbånd Nord Arena kaldt for Danmarks mest bæredygtige stadionbyggeri, hvor der har været fokus på at nedbringe forbruget af energi. På Bredbånd Arena Nord er der både VIP-lounges, presseboks og 600 overdækkede siddepladser.